A Bizottság 748/2004/EK rendelete
(2004. április 22.)
a tejre és tejtermékekre vonatkozó behozatali szabályok és a vámkontingensek megnyitása tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló 2535/2001/EK rendelet módosításáról és az említett rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [1], és különösen annak 26. cikke (3) bekezdésére és 29. cikke (1) bekezdésére,
mivel:
(1) A 2535/2001/EK bizottsági rendelet 13. cikke (2) bekezdésének második albekezdése megállapítja, hogy azon kontingensek esetében, amelyekre vonatkozóan az engedély iránti kérelmek száma korlátozott, az engedély iránti kérelmek az egyes időszakokra rendelkezésre álló mennyiségekkel azonos mennyiségekre vonatkozhatnak. A tapasztalat azt mutatja, hogy ez áll fenn a 2535/2001/EK rendelet I. F mellékletében említett kontingensek esetében.
(2) A 2002/309/EK, Euratom tanácsi és bizottsági határozattal [2] jóváhagyott, az Európai Közösség és a Svájci Államszövetség között létrejött kétoldalú megállapodás értelmében egyes svájci sajtok a Közösségbe történő behozatalukkor csökkentett vámtételűnek minősülnek, amennyiben azok megfelelnek az összetételre és érlelési időre vonatkozó egyes feltételeknek. A svájci hatóságok kérték az egyes sajtokra vonatkozó előírások módosítását követően ezen sajtok megnevezésének megváltoztatását. A 2535/2001/EK bizottsági rendeletben [3] szereplő megnevezést ezért ennek megfelelően módosítani kell.
(3) A 2535/2001/EK rendelet 2. címének I. fejezete a minden év januárjában és júliusában kezdődő két hathónapos időszak alapján felosztott kontingensekről rendelkezik. Tekintetbe véve a 2004. május 1-jei bővítést, az 50/2004/EK bizottsági rendelet előírja különleges behozatali kontingensek 2004. májusában történő megnyitását annak érdekében, hogy az új tagállamok piaci szereplői részére lehetővé tegye ettől az időponttól kezdődően a közösségi kontingensekből való részesedést.
(4) A 2535/2001/EK rendelet 14. cikkének (1) bekezdése meghatározza, hogy az engedély iránti kérelmeket minden egyes hathónapos időszak első 10 napja alatt lehet benyújtani. Az 50/2004/EK rendelet végrehatása érdekében, az említett cikktől el kell térni, és a kérelmek benyújtására vonatkozó időszakról úgy kell rendelkezni, hogy az 2004. május 1-jétől május 10-ig tartson.
(5) A 2535/2001/EK rendelet 16. cikkének (3) bekezdése meghatározza, hogy az engedélyek érvényességi ideje nem terjedhet túl annak a behozatali évnek a végénél, amelyre azokat kibocsátották. E rendelkezés alkalmazása a 2004. májusában kibocsátott engedélyek érvényességét 2004. június 30-ra korlátozná, továbbá azt eredményezné, hogy nem bocsátanának ki engedélyeket az érvényességi időszakuk rövidsége miatt. Ezért az említett cikktől el kell térni, és meg kell határozni egy, az engedélyek kibocsátásának napjától számított 150 napos érvényességi időt.
(6) A 2535/2001/EK rendeletet ezért módosítani kell és attól el kell térni.
(7) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2535/2001/EK rendelet a következőképpen módosul:
a) A 13. cikk (2) bekezdése második albekezdésének helyébe a következő rendelkezés lép:
"Az 5. cikk c), d), e), f), g) és h) pontjában említett kontingensek esetén azonban az engedély iránti kérelmek legalább 10 tonnára és legfeljebb az egyes időszakokra rendelkezésre álló mennyiségre vonatkoznak."
b) A rendelet II. D mellékletében az ex04069018 KN-kódra vonatkozó megnevezések helyébe e rendelet melléklete lép.
2. cikk
(1) A 2535/2001/EK rendelet 14. cikkének (1) bekezdésétől eltérve, a behozatali engedélyek iránti kérelmeket az I. A mellékletben, az I. B melléklet 5. és 6. pontjában, az I. F mellékletben és az I. H mellékletben említett 2004. május 1-jétől 2004. június 30-ig tartó időszakra vonatkozó kontingensek tekintetében 2004. május 1-jétől május 10-ig lehet benyújtani.
(2) A 2535/2001/EK rendelet 16. cikkének (3) bekezdésétől eltérve, az (1) bekezdésben említett kontingensekkel kapcsolatban kibocsátott engedélyek érvényességi ideje túlterjedhet annak a behozatali évnek a végénél, amelyre azokat kibocsátották. Az engedélyek a kibocsátásuk tényleges dátumától számított 150 napig érvényesek.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 22-én.